Úradníci a dočasní zamestnanci

V tejto tabuľke sa uvádzajú orientačné údaje o celkových potrebách zamestnancov na celé obdobie rokov 2021 – 2027. Základná hodnota, na základe ktorej bol požadovaný dodatočný personál, je 189 FTE (t. j. zamestnanci pracujúci v oblasti civilnej ochrany k 31. decembru 2020). Tento údaj už zahŕňa zamestnancov požadovaných v roku 2017 na podporu návrhu Komisie na posilnenie mechanizmu Únie v oblasti civilnej ochrany (návrh systému rescEU). Celkový počet dodatočných zamestnancov požadovaných na roky 2021 – 2027 je 10 FTE. Táto požiadavka je odôvodnená skutočnosťou, že vznikajúci kompromis týkajúci sa revízie mechanizmu Únie v oblasti civilnej ochrany povedie k systému, ktorý bude oveľa zložitejší pri zriaďovaní a riadení ako návrh predložený Komisiou v novembri 2017. Je to v dôsledku zvyšujúcej sa administratívnej náročnosti, na ktorej sa Rada dohodla, najmä so zreteľom na spoločný rozvoj aktív spolufinancovaných Komisiou. Okrem toho, prvky, ktoré Komisia pôvodne predložila v rámci legislatívneho návrhu, sa teraz budú musieť určiť prostredníctvom vykonávacích aktov, ako sú kapacity, ktoré bude zahŕňať rezerva rescEU (napr. letecký protipožiarny tím, tím urgentnej zdravotnej starostlivosti), ako aj to, ako sa bude systém rescEU riadiť operačne (napr. vymedzenie rozhodovacieho postupu, pokiaľ ide o tvorbu rozhodnutí o nasadení týchto tímov). Na plnenie týchto úloh sa budú vo všeobecnosti hľadať právne profily, vrátane odborníkov na obstarávanie, a medziinštitucionálne profily. Požiadavka na dodatočných zamestnancov sa rozvrhne na obdobie nasledujúceho viacročného finančného rámca, aby sa tento opakovaný proces mohol opakovať v prípade rôznych nových kapacít, pričom zamestnanci by mali aj naďalej spravovať existujúce kapacity. V dôsledku toho budú na prípravu vykonávacích aktov a následné opatrenia nadväzujúce na legislatívny proces s cieľom vymedziť typ kapacít rescEU, a následne aj na vypracovanie podmienok využívania tohto systému, najprv potrební aj ďalší zamestnanci (napr. letecké protipožiarne kapacity, kapacity urgentnej zdravotnej starostlivosti, kapacity na riadenie chemických, biologických, rádiologických a jadrových rizík). Existuje všeobecná politická dohoda, že prvý vykonávací akt na vymedzenie kapacít rescEU bude zameraný na letecké protipožiarne kapacity. Po prijatí vykonávacích aktov zameraných na letecké protipožiarne kapacity sa začne fáza vývoja protipožiarnych kapacít rescEU. Ako už bolo uvedené, je pravdepodobné, že ide o zložitý proces vzhľadom na to, že viaceré členské štáty sa môžu zúčastňovať na rozvoji jednej kapacity prostredníctvom dohody o spoločnom obstarávaní, a nie pôvodný návrh Komisie na zjednodušenie spolufinancovania a na splnomocnenie Komisie na nadobudnutie alebo prenájom aktív. Prípravou a riadením dohôd o spoločnom obstarávaní vzniknú ďalšie komplikácie, s ktorými sa pôvodne nepočítalo. Tento proces (vymedzenie kapacít a podmienok používania, rozvoj kapacít, využívanie kapacít atď.) sa bude musieť opakovať aj v prípade ostatných druhov kapacít, ako napr. kapacít urgentnej zdravotnej starostlivosti, resp. kapacít na riadenie chemických, biologických, rádiologických a jadrových rizík. Je tomu tak preto, že vznikajúci kompromis otvára dvere na to, aby sa do rezervy rescEU zahrnulo oveľa širšie spektrum kapacít, na rozdiel od pôvodného návrhu Komisie, kde boli uvedené iba štyri kapacity. Na to, aby bolo možné reagovať na tieto nové potreby a zároveň pokračovať v riadení už existujúcich kapacít rescEU, budú potrební ďalší zamestnanci počas obdobia trvania viacročného finančného rámca. Na podporu rozvoja iných druhov kapacít budú ako také potrebné profily s príslušnými odbornými znalosťami v kľúčových oblastiach civilnej ochrany.